നമ്മളെ കുറിച്ച് മറ്റുളളവർക്ക് അറിയാവുന്നതിലും നന്നായി ഗൂഗിളിന് അറിയാമെന്ന് നാം പറയാറുണ്ട് . എന്ത് സംശയമുണ്ടെങ്കിലും ആദ്യം നമ്മൾ ചോദിക്കുന്നത് ഗൂഗിളിനോട് ആയി മാറിയത് കൊണ്ട് തന്നെയാണിത് . കൂടാതെ നമ്മുടെ മേൽവിലാസം മുതൽ ഫോൺ നമ്പർ വരെ ഗൂഗിളിന്റെ കൈയ്യിലുണ്ട് . അതേസമയം നമ്മളൊരു രോഗിയാണെങ്കിൽ ജീവിതത്തിലേക്ക് തിരിച്ചു വരാൻ എത്രത്തോളം സാധ്യതയുണ്ടെന്നും ഗൂഗിൾ ഇനി പ്രവചിക്കും . ആശുപത്രിയിൽ കഴിയുന്ന രോഗികൾ രോഗം അതിജീവിക്കുമോ , അതോ മരണം വരിക്കുമോ എന്ന് പ്രവചിക്കാനുളള ആർട്ടിഫിഷ്യൽ ഇന്റലിജൻസ് മാർഗമാണ് ഗൂഗിളിന്റെ മെഡിക്കൽ ബ്രെയിൻ വിഭാഗം രൂപീകരിക്കുന്നത് . രണ്ട് വ്യത്യസ്ത ആശുപത്രികളിൽ രോഗികളിൽ നടത്തിയ പരീക്ഷണത്തിലൂടെയാണ് ഗൂഗിൾ ഇത് സംബന്ധിച്ച ആദ്യ പ്രവചനം നടത്തിയത് . ഒരു ആശുപത്രിയിലെ രോഗികളുടെ മരണമോ അതിജീവനമോ പ്രവചിച്ചപ്പോൾ 95 ശതമാനം കൃത്യതയാണ് ഉണ്ടായത് . രണ്ടാം ആശുപത്രിയിലെ പ്രവചനത്തിൽ 93 ശതമാനം കൃത്യമായിരുന്നു . ആശുപത്രിയിൽ നിന്നും അതിജീവിക്കാനുളള സാധ്യത എത്രത്തോളമുണ്ട് , വീണ്ടും ആശുപത്രിയിൽ പ്രവേശിക്കാനുളള സാധ്യത , എത്രകാലം ആശുപത്രിയിൽ കഴിയും , മരിക്കാനുളള സാധ്യത എത്രത്തോളമുണ്ട് , എത്ര ദിവസത്തിനുളളിൽ മരിച്ചു പോകും എന്നിവയൊക്കെയാണ് ഗൂഗിൾ പ്രവചിക്കുന്നത് . അവസാന ഘട്ടത്തിൽ കണ്ടെത്തിയ സ്തനാർബുദവുമായി ചികിത്സയിൽ കഴിയുന്ന സ്ത്രീയുടെ കേസാണ് ഗൂഗിൾ ആദ്യം കൈകാര്യം ചെയ്തത് . ചികിത്സയിൽ കഴിയുമ്പോൾ 9.3 ശതമാനം വരെ മരിക്കാൻ സാധ്യതയുണ്ടെന്നാണ് ഡോക്ടർമാർ പ്രവചിച്ചത് . അതേസമയം 19.9 ശതമാനം മരണസാധ്യതയാണ് ഗൂഗിൾ പ്രവചിച്ചതെന്ന് ബ്ലൂംബെർഗ് റിപ്പോർട്ട് ചെയ്യുന്നു . ചുരുങ്ങിയ ദിവസങ്ങൾക്കുളളിൽ തന്നെ ചികിത്സയിൽ കഴിയവെ യുവതി മരണപ്പെട്ടു . സ്വയം പഠിക്കാനും മെച്ചപ്പെടുത്താനും ഉപകാരപ്രദമായ ന്യൂറൽ നെറ്റ്വർക്ക്സ് എന്ന എഐ സോഫ്റ്റ്വെയറാണ് ഗൂഗിൾ ആർട്ടിഫിഷ്യൽ ഇന്റലിജൻസ് ഇതിനായി ഉപയോഗിക്കുന്നതെന്നാണ് റിപ്പോർട്ട് . മനുഷ്യന് എളുപ്പത്തിൽ ലഭ്യമാകാത്ത പൂർവ്വകാല ഫയലുകളും റിപ്പോർട്ടുകളും കണ്ടെത്താനുളള എഐയുടെ കഴിവാണ് ഇതിൽ ശ്രദ്ധേയമാകുന്നത് . കഴിഞ്ഞ കാലത്തെ ആരോഗ്യസംബന്ധമായ റെക്കോർഡുകളും വിവരങ്ങളും എഐ ശേഖരിക്കുകയും ഏകദേശം 95 ശതമാനത്തോളം കൃത്യമായ പ്രവചനം നടത്തുകയും ചെയ്യും . നിലവിലുളള സാങ്കേതികവിദ്യകളേക്കാളും വേഗത്തിലും കൃത്യതയിലും ഗൂഗിൾ പ്രവചിക്കുന്നു . ഭാവിയിൽ ആശുപത്രിയിലും ക്ലിനിക്കുകളിലും ഈ സാങ്കേതികവിദ്യ വ്യാപിപ്പിക്കാൻ ഗൂഗിൾ പദ്ധതിയിടുന്നുണ്ടെന്നാണ് വിവരം .